George Rice-Trevor, 4ydd Barwn Dinefwr

Roedd George Rice-Trevor, 4ydd Barwn Dinefwr (5 Awst  1795 – 7 Hydref 1869) yn fonheddwr o Gymru a wasanaethodd fel aelod Torïaidd  yn Nhŷ'r Cyffredin a Thŷ'r Arglwyddi Senedd y Deyrnas Unedig.Death of Lord Dynevor Adalwyd 12 Ebrill 2015

Bywyd personol
Ganwyd Arglwydd Dinefwr  ym 1795 yn fab i  George Talbot Rice, 3ydd Barwn Dinefwr a'r  Anrhydeddus Frances Townsend, ei wraig, trydedd ferch Thomas Is-iarll cyntaf Sydney.

Cafodd ei addysgu yng Ngholeg Eton a Choleg yr Iesu, Rhydychen lle graddiodd BA ym 1812 a graddio gyda Doethuriaeth yn y Gyfraith Cyffredin ym  1834.

Newidiodd ei gyfenw i Rice-Trevor trwy drwydded frenhinol ym 1824 ar ôl etifeddu ystadau teulu Trevor yn Glynde, Dwyrain Sussex.

Priododd Frances Fitzroy ar 27 Tachwedd 1824 merch yr Arglwydd Charles Fitzroy  bu iddynt pum  merch:
Frances Emily Rice (1827–1863)
Eva Gwenllian Rice-Trevor († 1842)
Caroline Elizabeth Anne Rice-Trevor (1829–1887)
Selina Rice-Trevor (1836- 1918)
Eleanore Mary Rice-Trevor († 1897)

Gyrfa wleidyddol
Etholwyd Rice-Trevor i'r Tŷ Cyffredin fel Aelod Seneddol Sir Gaerfyrddin am y tro cyntaf yn Etholiad Cyffredinol 1820 gan dal y sedd hyd Etholiad Cyffredinol 1831 pan safodd i lawr gan nad oedd yn credu bod ei farn bersonol ar ddiwygio’r senedd yn gyd fynd a barn ei etholwyr. Wedi pasio'r Deddf Diwygio Fawr ym 1832 penderfynodd ail ymgeisio am y Senedd yn Etholiad Cyffredinol 1832 gan lwyddo i gael ei ddychwelyd ar ôl gwario dros £30,000 ar yr ymgyrch (tua £2.5 miliwn yn ôl gwerth cyfredol)Measuring Worth   adalwyd 13 Ebrill 2015. Cadwodd y sedd hyd  1852, pan gafodd ei ddyrchafu i Dŷ'r Arglwyddi ar farwolaeth ei dad.

O 1852 hyd 1869 gwasanaethodd fel Aid De Camp (ysgrifennydd personol) i'r Frenhines Fictoria.

Gwasanaethodd fel Capten ym Milisia Sir Gaerfyrddin o 1813 i 1821, pan gafodd ei ddyrchafu yn Is gyrnol; ym 1852 cafodd ei ddyrchafu yn Gyrnol y Milisia.

Ym 1839 cafodd ei benodi yn Is Raglaw Sir Gaerfyrddin. Fel Is Raglaw'r sir ac Is gyrnol y Milisia yr oedd yn weithgar yn yr ymgyrch i rwystro a dal y sawl a fu'n ymgyrchu yn Helyntion Becca.Policing Rebecca - The 4th Lord and the Rebecca Riots   adalwyd 13 Ebrill 2015

Marwolaeth
Bu farw Dinefwr yn Great Malvern, Swydd Gaerwrangon ar y 7fed  Hydref 1869 yn 74 mlwydd oed; gan nad oedd ganddo etifedd gwrywaidd aeth y Barwniaeth i'w gefnder y Parch Francis William Rice.
bawd|chwith|George Rice-Trevor tua 1833

Cyfeiriadau

Categori:Aelodau Seneddol y Deyrnas Unedig
Categori:Genedigaethau 1795
Categori:Gwleidyddion y 19eg ganrif o Gymru
Categori:Marwolaethau 1869
Categori:Aelodau Tŷ'r Arglwyddi